text: Jokkes datter får sønderjysk uro i vuggen
  25 januar 2012 kl. 13.19
  Mathias Andresen fra Toftlund har igen lavet en barselsgave fra Tønder Kommune til den kongelige familie på Schackenborg: En uro med lokale motiver.
  Uroen er skåret i mahogni- og palisandertræ og er til den kongelige familie på Schackenborg. Uroen er lavet af den 80-årige Mathias Andresen. Det er ikke første gang, han har hjulpet Tønder kommune med en royal gave. Ved prins Henriks fødsel i 2009 havde "træmanden" fra Toftlund også lavet en uro af træ.
  Motiverne er lokale: Guldhornene, en snæbel, et får og en gås, som alle er inspireret af marsk- og vadehavsområdet.
  - Vi var meget glade for det arbejde, Mathias præsterede i 2009, så vi var slet ikke i tvivl om, at vi også denne gang ville bede ham hjælpe os. Det sagde han heldigvis ja til, og vi er bestemt ikke blevet skuffet. Mathias har igen løst opgaven til UG, og vi håber, familien på Schackenborg får glæde af gaven, siger borgmester Laurids Rudebeck (V).
  